TILGJENGELIG: Byrådet mener at skolene må sin del av ansvaret for seksuelt aktive ungdommer. Foto: Scanpix

Vil ha kondomautomat på ungdomsskolen i Bergen

(VG Nett) Byrådet i Bergen vil ha kondomautomater ved ungdomsskolene i byen. Helsebyråd Hilde Onarheim (H) mener skolene må ta ansvar.

Oppdatert 11. april 2011

Artikkelen er over ni år gammel

Forslaget kommer fram i kommunens plan for bedre seksuell helse. Blant tiltakene som skal settes i verk er å «inngå dialog med skoler om utplassering av kondomer på skolens arena», skriver Bergensavisen i dag.

Helsebyråd Hilde Onarheim (H) bemerker at skolene i dag har kondomer tilgjengelig på helsesøsterens kontor, men at dette ikke er tilstrekkelig.

- Det må kunne gå an å sette opp automater på skolene også, sier hun til avisen.

- Debutalderen går ned

Målet med den nye planen er å redusere kjønnssykdommer og antallet aborter i aldersgruppen 15-24 år.

Onarheim mener at skolene da må ta sin del av ansvaret for at seksuelt aktive ungdommer beskytter seg.

HELSEBYRÅD: Hilde Onarheim (H) mener kondomautomater på ungdomsskoler er en god idé. Foto: Bergen kommune



- Vi vet i dag at den seksuelle debutalderen går nedover. Den blir lavere og lavere. Vi skal ikke definere noen alder for når man skal debutere, men det er ikke motstridende å ha automater på skolene, sier hun til avisen.

Den seksuelle lavalder i Norge er 16 år.

Rektor provosert

Rektor Ivar Skjelten ved Ortun ungdomsskole i Bergen reagerer på forslaget, og mener at 13-åringer vil synes det er voldsomt med kondomautomater på skolen.

- Dette synes jeg er voldsomt, og nesten litt provoserende. Jeg vet at elever som har et aktivt seksualliv får hjelp fra helsesøster. Det vet at de kan gå dit, sier han til avisen.

Byrådet ønsker også å øke tilgjengeligheten av kondomer på idrettsanlegg, treningsstudio, utesteder, asylmottak og helsetjeneste for nyankomne innvandrere.

Publisert: 11.04.11 kl. 07:50 Oppdatert: 11.04.11 kl. 08:03